In nomine sancte et individue Trinitatis. Ego Hugo, Dei gratia Senonensis archiepiscopus, notum omnibus fieri volo, et presentibus et futuris, quod Fromundus Farsitus, de Joviniaco, laude uxoris sue Helisendis, et liberorum suorum, fratrum quoque suorum Herberti et Gauterii, concessit Deo et Molismensi ecclesie, pariter et Senonensi, jure perpetuo possidendum, alodium de Balneolo quod longo tempore antea eisdem ecclesiis donaverat Herbertus, filius Garnerii, antecessor suus, de Joviniaco, sicut illud tenebat, in silvis, in agris, in pratis, in vineis, in aquis, in pascuis, in servis et ancillis, et liberis hominibus. Preterea, homines, quos ut suos adversus easdem ecclesias reclamabat, liberos et emancipatos, in presentia nostra, eis in pace possidendos dimisit, scilicet Lambertum Carrarium, Stephanum Comitem, Tebersum chevalerium; Engebertum et Guibertum, fratrem ejus. Actum est publice, Senonis, anno ab Incarnatione Domini Mº Cº LXº; pontificatus vero nostri XVIIº; adsistentibus hiis ecclesie nostre personis, et aliis quorum nomina duximus in rei testimonium subscribenda: Willelmus, Senonensis archidiaconus; Herveus, prepositus et Gastinensis archidiaconus; Symon, thesaurarius; Odo, decanus; Gauterius, decanus Curtiniaci. De laicis autem Milo de Planci; Hugo de Pressi; Renaudus Crassus; Narjotus de Cerilli; Stephanus Coonz; Sevinus Cordella; Hugo de Canvalone; Bucardus, filius vicecomitis Senonensis, et alii multi. Ut autem hoc ratum maneat et firmum, presentis scripti paginam sigilli nostri auctoritate communimus.